КВАРТАЛНО ИСТРАЖИВАЊЕ О ПРОМЕТУ ПОШТАНСКИХ УСЛУГА

ПРАВНИ ОСНОВ

Истраживање се спроводи на основу Закона о званичној статистици („Службени гласник РС“, број 104/2009) и Програма званичне статистике у периоду од 2016. до 2020. године („Службени гласник РС“, број 55/15).

МЕТОДОЛОШКЕ ОСНОВЕ

Циљ статистичког истраживања

Циљ кварталног истраживања о промету поштанских услуга јесте прикупљање података о активности предузећа из поштанске делатности ради увида у динамику рада на кварталном нивоу.

Извештајне јединице и статистичке јединице

Извештајне јединице за квартално истраживање о промету поштанских услуга су сви привредни субјекти који су, према Класификацији делатности (2010), разврстани у Сектор Х – Саобраћај и складиштење, област 53 – Поштанске активности.

Садржај статистичког истраживања

Прикупљају се подаци о поштанским услугама у домаћем и међународном саобраћају, као и подаци о броју запослених у предузећима која су извештајне јединице.

Метод, време и извори за прикупљање података

Подаци се прикупљају извештајним методом, квартално, путем упитника ПТТ/Т-11. Извештајна јединица доставља квартални извештај у року који је одређен на основу Програма статистичких истраживања.

Обавеза заштите индивидуалних података

Обавеза заштите индивидуалних података темељи се на члану 3 одредбе за заштиту давалаца података, члановима 44, 45, 46, 47, 48 и 49 одредбе о поверљивости Закона о званичној статистици („Службени гласник РС“, број 104/2009).

Списак и дефиниције основних обележја – индикатора

***Писмоносне услуге***обухватају пријем, пренос (прерада и превоз) и уручење писмоносних пошиљки у унутрашњем и међународном поштанском саобраћају. Писмоносне услуге могу вршити како јавни, тако и приватни поштански оператери.

***Пакетске услуге***обухватају пријем, пренос и уручење пакетских пошиљки у унутрашњем и међународном саобраћају. Могу их вршити и јавни и приватни поштански оператери. Пакетске услуге се обављају у складу са актом предузећа којим се уређује вршење оваквих услуга, као и у складу са актима Светског поштанског савеза, када је у питању међународни поштански саобраћај. Пакети су регистроване поштанске пошиљке са означеном вредношћу и без ње, паковане на прописан начин, које садрже робу и друге предмете. На пакету или документу који прати пакет, мора се налазити опис садржине и мора бити уписана маса у килограмима или грамима.

***Поштанско-упутничке услуге*** су регистроване поштанске пошиљке којима пошиљалац дозначава назначени новчани износ примаоцу. Поштанско-упутничке услуге се могу преносити поштанско-саобраћајним везама и електронским путем. Поштанска упутница је услуга преноса новца и исплаћује се на означеној адреси примаоца или у пошти.

***Експрес пошиљке***су поштанске услуге додатне вредности које подразумевају пријем, превоз, прераду и уручење регистрованих пошиљки, у најкраћем загарантованом року, како у унутрашњем тако и у међународном поштанском саобраћају. Ескпрес пошиљке се обављају у складу са актом предузећа којим се уређује вршење оваквих услуга, као и у складу са актима Светског поштанског савеза, када је у питању међународни саобраћај. У унутрашњем поштанском саобраћају се експрес пошиљке најчешће врше у року од једног дана, уз гарантовање времена до којег ће пошиљке бити уручене примаоцима. На експрес пошиљкама не мора бити означена вредност. Могу садржати писано саопштење, документа, робу, живе животиње (пчеле, пијавице и свилене бубе), с тим што се путем овакве експрес услуге не може слати новац (према Закону и актима Светског поштанског савеза)

***Телеграм*** је писано саопштење које корисник може предати непосредно на шалтеру сваке поште или саопштити телефоном, уз пружање прецизних података о адреси примаоца. Уколико се предаје у пошти, телеграм мора бити исписан ћирилицом или латиницом, јасно и читко. Tелеграм за иностранство, у случају предаје у пошти, пише се искључиво латиницом. Телеграм може да садржи максимално 800 карактера (слова, бројеви и знаци, укључујући и размаке). Забрањен је пријем телеграма чији се садржај односи на насилно рушење уставног поретка, изазивање националне, расне, верске и друге нетрпељивости или мржње, као ни онај који је усмерен против човечности и међународног права, живота и тела, части и угледа и опште безбедности и имовине.

Ниво репрезентативности података (*територијални и КД*)

Подаци су репрезентативни за територију Републике Србије.

Републички завод за статистику од 1999. године не располаже подацима за АП Косово и Метохија, тако да они нису садржани у обухвату података за Републику Србију (укупно).

Усаглашеност са међународним препорукама, стандардима и праксом

Истраживање је усклађено са *Директивом 97/67/ЕЦ Европског парламента и Савета од 15. децембра 1997. о заједничким правилима за развој унутрашњег тржишта поштанских услуга и побољшање квалитета услуге,* као и са следећим амандманима на поменуту директиву: *Поштанска директива 2002/39/ЕЦ* (10. јун 2002), *Поштанска директива 2008/06/ЕЦ* (20. фебруар 2008), *Извештај Европске комисије о примени усвојених поштанских директива* (18. новембар 2015).

Поменуте директиве се односе на развој тржишта поштанских услуга и на статистичко извештавање о промету поштанских услуга.

ОПИС ОРГАНИЗАЦИЈЕ ИСТРАЖИВАЊА

Органи за спровођење истраживања (одговорни произвођач званичне статистике)

У припреми и спровођењу овог истраживања учествују Републички завод за статистику, Група за статистику саобраћаја и телекомуникација, као и непосредни извршиоци истраживања и одговорна лица у предузећима – извештајним јединицама.

Обавезност давања података

Обавеза давања података темељи се на члану 26, а казнене одредбе за одбијање давања података или давање непотпуних и нетачних података на члану 52 Закона о званичној статистици („Службени гласник РС“, број 104/2009).

Роковник основних фаза спровођења истраживања
(*укључујући публиковање података*)

* Рок да извештајна јединица достави попуњен упитник ПТТ/Т-11 Републичком заводу за статистику је 20. у месецу (20 дана по истеку квартала).
* Рок за израду резултата је 50 дана по истеку квартала.

ИНСТРУМЕНТИ ИСТРАЖИВАЊА

Упитник

При спровођењу кварталног истраживања о промету поштанских услуга користи се образац ПТТ/Т-11.

Упутство за попуњавање упитника

Образац ПТТ/Т-11 попуњавају правна лица која обављају поштанску делатност.

Подаци у прве три табеле (табеле 1, 2 и 3) уносе се у хиљадама, по месецима (колоне **б**, **в** и **г**), квартално (колона **д**), као и укупно од почетка године до краја извештајног квартала (колона **ђ**).

Подаци о броју запослених за извештајни квартал се уносе у последњој табели, на месечном нивоу (колоне **б**, **в** и **г**).

По потреби, одговорно лице из предузећа – извештајне јединице може да уносе додатну *напомену* у предвиђеном пољу.

Списак номенклатура и класификација које се користе у истраживању
(*са обавештењем где се могу пронаћи*)

* Класификација делатности КД (2010)
* Класификације су доступне на сајту Републичког завода за статистику ([www.stat.gov.rs](http://www.stat.gov.rs))

Списак публикација у којима се објављују методологија и резултати истраживања (*у штампаном облику и/или у оквиру интернет презентације*)

Резултати обраде кварталног истраживања о промету поштанских услуга објављују се у Месечном статистичком билтену, полугодишњем саопштењу СВ/10, као и на веб-сајту Републичког завода за статистику.

Контакт особа – Стеван Тешић, 011 24-03-616